నజ్రియా నజీమ్
నజ్రియా నజీమ్ (జననం 20 డిసెంబర్ 1994) ప్రముఖ భారతీయ నటి. తమిళ,  మలయాళ  సినిమాల్లో  ఎక్కువగా  సినిమాలు  చేశారు  ఆమె.  మలయాళం  టివి చానెల్ ఏషియా నెట్ లో  వ్యాఖ్యాతగా  కెరీర్ ప్రారంభించా రు నజ్రియా. 2006లో పలుంకు అనే మలయాళ చిత్రంతో బాలనటిగా తొలిసారి నటించిన ఆమె, మాడ్ డాడ్ (2013) సినిమాతో హీరోయిన్ గా మారారు.  నేరం (2013), రాజారాణి (2013), ఓం శాంతి ఓషానా (2014),  బెంగళూర్ డేస్ (2014) వంటి  పలు  విజయవంతమైన  సినిమాల్లో  కథానాయికగా  నటించారు  నజ్రియా.
ఆమె తల్లిదండ్రులు నజీముద్దీన్, బేగం బీనా. ఆమె సోదరుడు నయీన్ నజీం. తిరువనంతపురంకు మారే ముందు వారి కుటుంబం  దుబాయ్ లోని అల్ ఐన్ లో ఉండేది. ఆల్ ఐన్ లోని అవర్ ఓన్ ఇంగ్లీష్ హై స్కూల్ లోనూ తిరువనంతపురంలోని క్రైస్ట్ నగర్ సీనియర్ సెకండరీ స్కూల్ లోనూ చదువుకున్నారు ఆమె. ఆమెకు వ్యాపార రంగంలో ఉన్న ఆసక్తితో బిబిఎ కోర్స్ గానీ, కామర్స్ గానీ చదవాలని అనుకునేవారట. 2013లో తిరువనంతపురంలోని మార్ ఇవనియోస్ చేరిన ఆమె షూటింగ్ లో తీరిక లేకపోవడంతో మధ్యలోనే మానేశారు.
ముస్లిం మత సంబంధిత టివి క్విజ్ షో పుణ్యమాసతిలోదేలో వ్యాఖ్యాతగా తన కెరీర్ ప్రారంభించారు నజ్రియా. ఆ తరువాత 2006లో మలయాళ చిత్రం పలంకుతో బాలనటిగా వెండితెర తెరంగేట్రం చేశారు. ఈ సినిమాకు బ్లెస్సీ దర్శకత్వం వహించగా, మమ్ముట్టి కుమార్తె పాత్రలో  నటించారు నజ్రియా. మలయాళ చానెల్ ఏషియానెట్ లో మంచ్ స్టార్ సింగర్ అనే సంగీత ప్రధానమైన రియాలిటీ షోకు వ్యాఖ్యాతగా కూడా వ్యవహరించారు. తిరిగి 2010లో మోహన్ లాల్ చిత్రం ఒరు నాల్ వేరుంలో నటించారు నజ్రియా. ఆ తరువాత సోనీ మ్యూజిక్ ఎంటర్టైన్ మెంట్ నిర్మించిన యువ్ అనే మ్యూజిక్ ఆల్బంలో నటుడు నివిన్ పౌలీ తో కలసి కథానాయిక పాత్రలో నటించారు ఆమె. ఈ అల్బం కేరళలోనే  కాక, భారతదేశం మొత్తం మీద ఎంతో ప్రాచుర్యం చెందింది.  ముఖ్యంగా యువత ఇప్పటికీ ఈ అల్బంను వీక్షిస్తూనే ఉంటారు.
మలయాళ సినిమా మాడ్ డాడ్ (2013) తో హీరోయిన్ గా మారారు నజ్రియా. ఆ తరువాత యువ్ ఆల్బం టీం దర్శకుడు అల్ఫోన్స్ పుత్తరెన్, నటుడూ నివిన్ పౌలీలతో కలసి నేరం అనే సినిమాను చేశారు ఆమె.  ఈ సినిమా తమిళ, మలయాళ భాషల్లో ఒకేసారి షూటింగ్ చేశారు. ఈ  చిత్రం భారీ హిట్ కావడమే కాక, నివిన్, నజ్రియాల నటనకు ప్రేక్షకుల,  విమర్శకుల ప్రశంసలు కూడా లభించాయి. ఆ తరువాత తమిళంలో రాజా రాణి సినిమాలో నటించారు ఆమె. ఈ సినిమాను  తెలుగులోకి డబ్బింగ్ చేశారు కూడా. ఈ సినిమాలో కీర్తన పాత్రలో ఐటి ఉద్యోగిగా నటించారు నజ్రియా. ఆమె నటనకు తమిళ, తెలుగు భాషల్లో ఎంతో మంది అభిమానులు అయ్యారు. పలు పత్రికల విమర్శకులు  కూడా ఆమె నటనకు ప్రశంసల వర్షం కురిపించడం విశేషం. మళ్ళీ తమిళంలోనే నైయాందీ అనే హాస్యభరిత చిత్రంలో దంత వైద్యురాలి పాత్రలో నటించారు ఆమె. ఈ సినిమా కూడా మంచి విజయం సాధించింది.
2014లో దుల్కర్ సల్మాన్ తో కలసి సలాలహ్ మొబైల్స్ అనే సినిమాలో  నటించారు నజ్రియా. ఈ సినిమా హిట్ కాలేదు. ఆ తరువాత మలయాళ చిత్రం ఓం శాంతి ఓషానాలో నివిన్ పౌలీతో మళ్ళీ నటించారు  ఆమె. ఈ సినిమా మలయాళ సినీ ఇండస్ట్రీలో భారీ హిట్ గా నిలిచింది. అన్ని థియేటర్లలోనూ 50 రోజులు ప్రదర్శింపబడిన సినిమాగా చరిత్ర  సృష్టించింది. ఈ సినిమా కమర్షియల్ గా హిట్ కావడమే కాక, వారిద్దరి  నటనకు ప్రశంసలు కూడా వచ్చాయి. ఈ సినిమా తరువాత మలయాళంలో ఆమె నటించిన బెంగళూరు డేస్, సంసారం ఆరోగ్యతిను హానికారకం, తమిళంలో తిరుమనం ఎన్నుం నిక్కా, వాయి మూడి పేసవుం వంటి పలు చిత్రాలు విజయవంతమయ్యాయి. అక్టోబరు 2013లో నీ నల్లా వరువాడా సినిమాలో చేసేందుకు ఒప్పుకున్నారు నజ్రియా. కానీ మార్చి 2014లో ఆ స్థానం కాజల్ అగర్వాల్ కు దక్కింది.  2014లో నేరం (2013) సినిమాకు గాను విజయ్ అవార్డ్స్ ఆమెకు ఉత్తమ నటి డెబ్యూ పురస్కారం ఇచ్చారు. దీనితో పాటు ఆ సినిమాలోని నటనకు ఆమె ఎన్నో ఇతర పురస్కారాలు కూడా అందుకున్నారు. 45వ కేరళ రాష్ట్ర ఫిలిం పురస్కారాలలో ఉత్తమ నటి పురస్కారం కూడా  అందుకున్నారు  నజ్రియా.
జనవరి 2014లో మలయాళం నటుడు ఫహద్ ఫాసిల్ తో వివాహం కుదిరినట్టు మీడియాకు వెల్లడించారు ఆమె. అంజలీ మీనన్ దర్శకత్వం వహించిన బెంగళూర్ డేస్ (2014) సినిమా షూటింగ్ సమయంలో వారిద్దరికీ పరిచయమైంది. ఈ సినిమాలో భార్యా, భర్తలుగా నటించారు వారు. వీరిద్దరికీ ఫిబ్రవరి 2014లో నిశ్చితార్ధమైంది. వారి పెళ్ళి విషయంలో కీలకమైన పాత్ర తమ తల్లిదండ్రులదేనని వారిద్దరూ వెల్లడించారు. తిరువనంతపురంలో 21 ఆగస్టు 2014న నజ్రియా, ఫహద్ లు వివాహం చేసుకున్నారు.